CELEX: 32015D0006
Language: lt
Date: 1423526400000
Title: 2015 m. vasario 10 d. Europos Centrinio Banko sprendimas (ES) 2015/300 dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo (ECB/2015/6)

25.2.2015   
            
            
               LT
            
            
               Europos Sąjungos oficialusis leidinys
            
            
               L 53/29
            
         EUROPOS CENTRINIO BANKO SPRENDIMAS (ES) 2015/300
   2015 m. vasario 10 d.
   dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo (ECB/2015/6)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnį ir 34 straipsnio 1 dalies antrą įtrauką,
   atsižvelgdama į 2011 m. rugsėjo 20 d. Gaires ECB/2011/14 dėl Eurosistemos pinigų politikos priemonių ir procedūrų (1), ypač į jų I priedo 1.6, 6.3.1, 6.3.2 ir 6.4.2 skirsnius,
   atsižvelgdama į 2014 m. liepos 9 d. Gaires ECB/2014/31 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (2), ypač į jų 1 straipsnio 3 dalį, 6 ir 8 straipsnius,
   kadangi:
   
               (1)
            
            
               vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Eurosistemos pinigų politikos operacijoms reikalingo įkaito tinkamumo standartiniai kriterijai yra nustatyti Gairių ECB/2011/14 I priede;
            
         
               (2)
            
            
               vadovaujantis Gairių ECB/2011/14 I priedo 1.6 skirsniu Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras. Vadovaujantis Gairių ECB/2011/14 I priedo 6.3.1 skirsniu, Eurosistema pasilieka teisę spręsti, ar emisija, emitentas, skolininkas arba garantas atitinka jiems taikomus griežtų standartų reikalavimus bet kokios, jos manymu, aktualios informacijos pagrindu. Be to, Eurosistemos minimalūs reikalavimai dėl kredito kokybės minimalių ribų yra nurodyti Gairių ECB/2011/14 I priedo 6.3.2 skirsnyje nustatytose Eurosistemos kredito vertinimo pagrindų taisyklėse antrinę rinką turinčiam turtui;
            
         
               (3)
            
            
               2010 m. gegužės 6 d. Valdančiosios tarybos pirminis sprendimas netaikyti būtinųjų Eurosistemos kredito kokybės minimalių ribų reikalavimų, taikytinų Graikijos Respublikos išleistoms arba visapusiškai garantuotų antrinę rinką turinčioms skolos priemonėms, buvo išimtinė ir laikina priemonė, pagrįsta teigiamu Valdančiosios tarybos atliktu Europos Sąjungos/Tarptautinio valiutos fondo programos vykdymo įvertinimu. Tuo metu Valdančioji taryba atsižvelgė į tai, kad Graikijos Respublika patvirtino programą, kurią Valdančioji taryba laikė tinkama, taigi, kredito rizikos valdymo požiūriu, Graikijos Respublikos išleistos arba garantuotos antrinę rinką turinčios skolos priemonės išsaugojo pakankamą kokybės standartą, kad jos ir toliau būtų tinkamos būti įkaitu Eurosistemos pinigų politikos operacijoms, nepaisant jokių išorinių kredito vertinimų. Be to, Valdančioji taryba atsižvelgė į tvirtą Graikijos Vyriausybės įsipareigojimą visapusiškai įgyvendinti tą programą (3);
            
         
               (4)
            
            
               vadovaujantis Gairių ECB/2014/31 8 straipsniu, Eurosistemos kredito kokybės minimalios ribos netaikomos antrinę rinką turinčioms skolos priemonėms, kurias išleido arba visapusiškai garantavo euro zonos valstybių narių, kurioms taikoma Europos Sąjungos/Tarptautinio valiutos fondo programa, centrinės Vyriausybės, nebent Valdančioji taryba nusprendžia, kad atitinkama valstybė narė nebevykdo finansinės paramos ir (arba) makroekonominės programos sąlygų. Vadovaujantis tų Gairių 1 straipsnio 3 dalimi, taikant tų Gairių 6 straipsnio 1 dalį ir 8 straipsnį, Graikijos Respublika laikoma euro zonos valstybe nare, vykdančia Europos Sąjungos/Tarptautinio valiutos fondo programą;
            
         
               (5)
            
            
               remdamasi turima informacija, Valdančioji taryba atliko įvertinimą, kuris parodė, kad šiuo metu nėra galimybių sėkmingai užbaigti Europos Sąjungos/Tarptautinio valiutos fondo programos peržiūrą Graikijos Respublikos atžvilgiu. Dėl šios priežasties laikoma, kad Graikijos Respublika nebevykdo programos sąlygų, todėl nebesilaikoma Eurosistemos kredito kokybės minimalių ribų Gairių ECB/2014/31 8 straipsnio 2 dalyje nustatytoms priemonėms taikomų laikino suspendavimo sąlygų. Dėl šios priežasties Valdančioji taryba nusprendė, kad Eurosistemos kredito kokybės minimalios ribos taikomos Graikijos Respublikos išleistoms arba visapusiškai garantuotoms antrinę rinką turinčioms skolos priemonėms,
            
         PRIĖMĖ ŠĮ SPRENDIMĄ:
   1 straipsnis
   Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumas
   1.   Taikant Gairių ECB/2014/31 6 straipsnio 1 dalį ir 8 straipsnį, Graikijos Respublika nebelaikoma vykdančia Europos Sąjungos/Tarptautinio valiutos fondo programą.
   2.   Tam tikram antrinę rinką turinčiam turtui Gairių ECB/2011/14 I priedo 6.3.2 skirsnyje nustatytų Eurosistemos kredito vertinimo sistemos taisyklių būtinųjų Eurosistemos kredito kokybės minimalių ribų reikalavimai taikomi Graikijos Respublikos išleistų arba visapusiškai garantuotų antrinę rinką turinčių skolos priemonių atžvilgiu.
   3.   Esant bet kokiam šio sprendimo ir nacionaliniu lygiu NCB įgyvendintų gairių ECB/2011/14 bei ECB/2014/31 neatitikimui vadovaujamasi šiuo sprendimu.
   2 straipsnis
   Įsigaliojimas
   Šis sprendimas įsigalioja 2015 m. vasario 11 d.
   
      Priimta Frankfurte prie Maino 2015 m. vasario 10 d.
      
         
            ECB Pirmininkas
         
         Mario DRAGHI
      
   
   
      (1)  OL L 331, 2011 12 14, p. 1.
   
      (2)  OL L 240, 2014 8 13, p. 28.
   
      (3)  Žr. 2010 m. gegužės 6 d. sprendimo ECB/2010/3 dėl laikinų priemonių dėl Graikijos Vyriausybės išleistų arba garantuotų antrinę rinką turinčių skolos priemonių tinkamumo 4 konstatuojamąją dalį (OL L 117, 2010 5 11, p. 102).